b'\n_START_ARTICLE_\n6-snooker\n_START_PARAGRAPH_\n6-snooker (angle\xc5\xa1ko six-red snooker), dalj\xc5\xa1e snooker \xc5\xa1estih rde\xc4\x8dih krogel, je razli\xc4\x8dica snookerja, po mnenju nekaterih celo samosvoj biljardni \xc5\xa1port, ki se igra na snooker mizi. Od klasi\xc4\x8dnega snookerja se razlikuje po tem, da na mizo ni postavljenih 15, temve\xc4\x8d 6 rde\xc4\x8dih krogel. Vsa pravila so enaka kot pri klasi\xc4\x8dnem snookerju. Zaradi manj\xc5\xa1ega \xc5\xa1tevila rde\xc4\x8dih krogel in posledi\xc4\x8dno manj\xc5\xa1ega \xc5\xa1tevila mo\xc5\xbenih to\xc4\x8dk se igralcem napake in to\xc4\x8dkovni odbitki bistveno hitreje poznajo kot pri klasi\xc4\x8dnem snookerju._NEWLINE_Razli\xc4\x8dico so osnovali z namenom, da bi igralce z manj rde\xc4\x8dimi kroglami prisilili v kraj\xc5\xa1e frame, ki bi jim tudi gledalci pred televizijskimi zasloni la\xc5\xbeje sledili.  Poleg 6-snookerja preu\xc4\x8dujejo tudi druge razli\xc4\x8dice snookerja. _NEWLINE_S tem formatom so namre\xc4\x8d \xc5\xbeeleli obuditi in dvigniti priljubljenost snookerja pri gledalcih, na enak na\xc4\x8din kot so to pri kriketu storili z razli\xc4\x8dico Twenty20. _NEWLINE_Prvi mednarodni turnir v 6-snookerju, Six-red Snooker International 2008, so priredili julija 2008. V finalu je Ricky Walden porazil Stuarta Binghama._NEWLINE_Turnir v 6-snookerju so priredili tudi v \xc4\x8dasu Svetovnega prvenstva 2009, tedaj zgolj kot postransko popestritev prvenstva. Pravila turnirja so dolo\xc4\x8dala, da igralci dvoboje kon\xc4\x8dnice dobivajo zgolj po enem dobljenem framu. V finale sta se uvrstila 13-letni Ross Muir in veteran Tony Knowles. Z izidom 52-18 je slavil Knowles.  Vstop je bil brezpla\xc4\x8den, napovedali pa so, da bo treba za ogled turnirjev v prihodnosti potrebno kupiti vstopnico. _NEWLINE_Jimmy White je izjavil, da bi 6-snooker lahko postal na\xc4\x8din, kako dvigniti popularnost \xc5\xa1porta.  Prav tako je Ali Carter dejal, da bi ga v prihodnosti mikalo tekmovati v 6-snookerju. _NEWLINE_Prvo Svetovno prvenstvo v 6-snookerju so organizirali na Irskem med 15. in 18. decembrom 2009. Prvi svetovni prvak je postal Mark Davis, ki je v finalu na kolena spravil Marka Williamsa, izid je bil 6-3.'